Meer as ‘n miljoen rand se skade ná skole brandDie Humula High School in die Mukhomi-nedersetting. Foto: Verskaf Die Mpozolo Senior Sekondêre Skool in die Mendu-nedersetting in Willowvale in die voormalige Transkei is Maandag omstreeks 09:00 deur leerlinge aan die brand gesteek. Kapt. Jackson Manatha, polisiewoordvoerder, het gesê die leerlinge was glo ongelukkig omdat die skoolgeboue opknappingswerk nodig gehad het en die owerhede niks daaraan gedoen het nie. “Die skoolinspekteur is ingeroep om met die leerlinge te kom praat, maar hulle het na bewering sy voertuig met klippe bestook,” het Manatha gesê. Die brand het glo al die skool se boeke, toerusting en ander dokumente verwoes en na raming R1 miljoen se skade is aangerig. Die Humula High School in die Mukhomi-nedersetting. Foto: Verskaf Intussen is ongeveer R180 000 se skade aangerig nadat die administrasiegebou by die Humula High School in die Mukhomi-nedersetting naby Thohoyandou in Limpopo Woensdagoggend omstreeks 05:00 afgebrand het. Kol. Ronel Otto, polisiewoordvoerder, het gesê die gebou het uit vyf kantore en drie stoorkamers bestaan. “Daar is na bewering vyf skootrekenaars, ŉ rekenaar en talle sportpakkette in die brand verwoes. Daar is geen veiligheidsdiens by die skool nie. Die oorsaak van die brand is nog nie bekend nie,” het sy gesê.